b'\n_START_ARTICLE_\nInstitut Valenci\xc3\xa0 de la M\xc3\xbasica\n_START_SECTION_\nPatrimoni\n_START_PARAGRAPH_\nEn l\'\xc3\xa0mbit de la protecci\xc3\xb3 i difusi\xc3\xb3 del patrimoni musical valenci\xc3\xa0 l\'IVM t\xc3\xa9 diverses l\xc3\xadnies d\'actuaci\xc3\xb3. D\'una banda estan les seues publicacions i activitats pr\xc3\xb2pies: mitjan\xc3\xa7ant discos, monografies o partitures, i mitjan\xc3\xa7ant cursos i congressos com els dedicats a Sant Joan de Ribera, Ruperto Chap\xc3\xad o Vicent Mart\xc3\xadn i Soler, fomenta la investigaci\xc3\xb3, la interpretaci\xc3\xb3 i el coneixement del patrimoni musical valenci\xc3\xa0. _NEWLINE_D\'altra banda l\'IVM treballa activament en la recuperaci\xc3\xb3 de llegats de compositors, com Carlos Palacio, Vicent Asencio, Matilde Salvador i Ofelia Raga, dipositats en la seua seu, i en col\xc2\xb7laboraci\xc3\xb3 amb la Biblioteca Valenciana, Agust\xc3\xadn Alam\xc3\xa1n, Miquel Asins Arb\xc3\xb3 o Luis S\xc3\xa1nchez Fern\xc3\xa1ndez. L\'institut disposa d\'una biblioteca especialitzada on estudiants i investigadors poden accedir a aquestos fons. All\xc3\xad es custodien tamb\xc3\xa9 diverses desenes de milers de discos de vinil cedits en dip\xc3\xb2sit per l\'emissora auton\xc3\xb2mica R\xc3\xa0dio 9 i la delegaci\xc3\xb3 a Val\xc3\xa8ncia de Radio Nacional de Espa\xc3\xb1a, que tamb\xc3\xa9 va lliurar una col\xc2\xb7lecci\xc3\xb3 de cintes de bobina oberta amb enregistraments en viu de concerts i altres esdeveniments. _NEWLINE_Entre els fons propis de l\'Institut destaca la seua col\xc2\xb7lecci\xc3\xb3 de m\xc3\xa9s de mil cintes de cassette i magnet\xc3\xb2fon procedents de la campanya escolar "Tallers de M\xc3\xbasica Popular" dirigida per Vicent Torrent des de 1985, que en 2011 estaven pr\xc3\xa0cticament digitalitzades en la seua totalitat i a disposici\xc3\xb3 dels estudiosos. Com a resultat d\'aquestes recopilacions de m\xc3\xbasica popular interpretada pels seus propis usuaris, es va editar la col\xc2\xb7lecci\xc3\xb3 discogr\xc3\xa0fica "Fonoteca de Materials" que fins ara (febrer de 2012) compta amb 30 volums._NEWLINE_Cal assenyalar tamb\xc3\xa9 la col\xc2\xb7laboraci\xc3\xb3 de l\'IVM en l\'inventari i catalogaci\xc3\xb3 de col\xc2\xb7leccions musicales d\'altres institucions, como el fons L\xc3\xb3pez-Chavarri de la Biblioteca Valenciana, i les col\xc2\xb7leccions del Reial Col\xc2\xb7legi del Corpus Christi, l\'Ateneu Mercantil de Val\xc3\xa8ncia o la Societat Coral El Micalet.\n_START_SECTION_\nFestivals\n_START_PARAGRAPH_\nL\'Institut Valenci\xc3\xa0 de la M\xc3\xbasica organitza dos festivals: Ensems, de m\xc3\xbasica contempor\xc3\xa0nia, en primavera, i el Festival Internacional de M\xc3\xbasica Antiga i Barroca de Pen\xc3\xadscola, a comen\xc3\xa7ament d\'agost. Ambd\xc3\xb3s formen part de la xarxa de Festcl\xc3\xa1sica Entre 2001 i 2009 va ser responsable del festival Xabiajazz, celebrat en agost en la localitat de X\xc3\xa0bia. Fruit d\'aquest festival l\'IVM public\xc3\xa0 una col\xc2\xb7lecci\xc3\xb3 discogr\xc3\xa0fica que va obtindre diverses vegades reconeixements com el de Millor Disc de l\'Any triat per la revista especialitzada Cuadernos de Jazz.\n_START_SECTION_\nUnitats art\xc3\xadstiques i formacions concertades\n_START_PARAGRAPH_\nActualment l\'IVM t\xc3\xa9 associades dues unitats art\xc3\xadstiques: una professional, el Cor de la Generalitat Valenciana, el titular de la qual \xc3\xa9s Francisco Perales, i que t\xc3\xa9 com seu principal el Palau de les Arts. L\'altra, de car\xc3\xa0cter formatiu, \xc3\xa9s la Jove Orquestra de la Generalitat Valenciana, el seu director i responsable pedag\xc3\xb2gic \xc3\xa9s Manuel Galduf._NEWLINE_Les formacions concertades s\xc3\xb3n el Grup Instrumental de Val\xc3\xa8ncia, Capella de Ministrers i la Coral Catedral\xc3\xadcia de Val\xc3\xa8ncia.\n_START_SECTION_\nDifusi\xc3\xb3 i ajudes\n_START_PARAGRAPH_\nUna part de l\'activitat de l\'IVM consisteix a col\xc2\xb7laborar amb diferents iniciatives p\xc3\xbabliques i privades encaminades a la difusi\xc3\xb3 de la cultura musical en general i valenciana en particular. Per a aix\xc3\xb2 es publiquen anualment diverses convocat\xc3\xb2ries d\'ajudes, una d\'elles centrada espec\xc3\xadficament en el foment de la ind\xc3\xbastria discogr\xc3\xa0fica, l\'altra per a l\'organitzaci\xc3\xb3 de cicles, festivals, cursos i altres activitats. L\'institut tamb\xc3\xa9 convoca anualment beques per a perfeccionament dels estudis musicals. Els beneficiaris d\'aquestes beques col\xc2\xb7laboren despr\xc3\xa9s en un Cicle de Joves Int\xc3\xa8rprets que arriba a diferents localitats del Pa\xc3\xads Valenci\xc3\xa0 i a la Casa de Val\xc3\xa8ncia a Madrid.'